次韻道卿效離合體見贈
作者：周紫芝
朝代：宋

paragraphs: 穠李有佳色，不如蘭芷香。
鳴禽矜爪觜，肯入鸞鳯行。
若士自有偶，俗子自有腸。
驗志貴同術，異趨徒參商。
望羊久自歎，相思不相忘。
偉哉德祖賢，長年與徜徉。
逢君青雲衢，弱羽難翺翔。
槁項與黄馘，珠玉儼在旁。
唧唧秋蟲吟，敢賡韶濩章。
夜光入我室，什襲徒珍藏。